Pathi lan Mataram duwé sesambungan paseduluran kang raket. Kekarone sepakat ngrembakakake Islam lan ora gelem narima kekuasaan kang asing. Akèh pandhékar sekti saka Mataram ditekakake ing Pati kanggo nglatih kaprajuritan. Pandhékar-pandhékar iku kudu urip sawatara ing tlatah Pati. Kacarita ana Demang Sukolilo asma Ki Suta Kerta. Panjenengane gadhah sadulur asma Sura Kadam. Ki Sura Kadam gadhah pepinginan ngabdi marang Mataram, mula enggala tindak menyang Mataram. Ing sawijining wektu nalika tindak menyang Mataram, ing dalan panjenengané nemoni kributan. Ana gajah ngamuk saéngga bisa matèni wong. Banjur Ki sura Kadam ngusadani supaya gajah iku bisa anteng. Ki Sura Kadam bisa numpaki gajah iku. Mula Ki Sura Kadam diangkat dadi punggawa kraton Mataram kang ngurusi babagan gajah. Ing sawijining dina Ki Sura Kadam kadhawuhan mimpin wadyabala mataram naklukake Kadipaten Pati. Sawisé perang, Ki Sura Kadam sowan ing Sukolilo, ing daleme Ki Suta Kerta. Nalika iku Ki Suta Kerta bingung lan wedi, wedi yèn panjenengané uga mèlu ditangkap lan digawa ing Mataram. Jebul iku mau kabèh kliru, Ki Sura Kadam njlentrehake kang sabenere yèn péngin sowan kanggo nyambung tali silaturahmi. Ki Sura Kadam nyuwun palilah marang Ki Suta Kerta supaya panjenengané sarombongan bisa nginep sawatara ing Sukolilo nganti wektune bali menyang Mataram. Sura Kadam mènèhi usul, nalika Muludan (ya iku Maulud Nabi) ing Sukolilo dianakake acara kang kaya Sekatenan, gawé rame-rame lan niru-niru (tiron) acara Sekatèn. Acara iku banjur kajenengake Meron, saka tembung rame lan tiron.